b'\n_START_ARTICLE_\nEntente cordiale\n_START_PARAGRAPH_\nEntente cordiale (ranskaa, \xe2\x80\x9dsyd\xc3\xa4mellinen yhteisymm\xc3\xa4rrys\xe2\x80\x9d) oli Yhdistyneen kuningaskunnan ja Ranskan v\xc3\xa4linen liitto, joka muodostui 1904. Koska Yhdistynyt kuningaskunta ei virallisesti tehnyt liittosopimuksia, Ranskan ja Yhdistyneen kuningaskunnan v\xc3\xa4list\xc3\xa4 kumppanuutta kutsuttiin syd\xc3\xa4melliseksi yhteisymm\xc3\xa4rrykseksi, ranskaksi L\xe2\x80\x99Entente cordiale. _NEWLINE_Muodoltaan entente ei ollut valtiosopimus, vaan pelkk\xc3\xa4 julistus, jossa on my\xc3\xb6s salaiset osuudet ja joka k\xc3\xa4sitti Pohjois-Afrikan jaon Yhdistyneen kuningaskunnan ja Ranskan kesken. Entente p\xc3\xa4\xc3\xa4tti Ranskan ja Yhdistyneen kuningaskunnan v\xc3\xa4lisen kilpailun ja sai maat toimimaan yhdess\xc3\xa4 johdonmukaisesti kilpailussaan Saksan, It\xc3\xa4valta-Unkarin ja Italian muodostaman kolmiliiton kanssa sek\xc3\xa4 Ven\xc3\xa4j\xc3\xa4n tukemisessa It\xc3\xa4valta-Unkaria vastaan._NEWLINE_Yhdistyneen kuningaskunnan ulkoasiainministeri Henry Petty-Fitzmauricen ja Ranskan Lontoon suurl\xc3\xa4hettil\xc3\xa4\xc3\xa4n Paul Cambonin 8. huhtikuuta 1904 allekirjoittama julistus ei virallisesti sis\xc3\xa4lt\xc3\xa4nyt muuta kuin Yhdistyneen kuningaskunnan ja Ranskan  Marokkoa, Egypti\xc3\xa4, Siamia (Thaimaata), Madagaskaria, Uusia Hebridej\xc3\xa4, L\xc3\xa4nsi- ja Keski-Afrikkaa sek\xc3\xa4 Newfoundlandia koskevien erimielisyyksien sopimisen, mutta yhteisymm\xc3\xa4rrys ja imperialistisen kilpailun lopettaminen Ranskan ja Britannian kesken loi kuitenkin edellytyksen entente\xc3\xa4 pidemm\xc3\xa4lle menev\xc3\xa4lle yhteisty\xc3\xb6lle. Yhdistynyt kuningaskunta ja Ranska muodostivat sotilassopimuksen 30. huhtikuuta 1905 ja laivastosopimuksen 16. syyskuuta 1912.\n_START_SECTION_\nVen\xc3\xa4j\xc3\xa4n keisarikunta\n_START_PARAGRAPH_\nPitk\xc3\xa4lle menev\xc3\xa4ksi liittoyhteisty\xc3\xb6n sis\xc3\xa4lt\xc3\xa4v\xc3\xa4ksi kolmisopimukseksi entente laajeni Pietarissa 31. elokuuta 1907, kun Ven\xc3\xa4j\xc3\xa4 liittyi Yhdistyneen kuningaskunnan ja Ranskan yhteisty\xc3\xb6h\xc3\xb6n. Ranskan kanssa Ven\xc3\xa4j\xc3\xa4 oli liittoutunut jo 1894 Ranskan ja Ven\xc3\xa4j\xc3\xa4n sopimuksella. Ranskalaiset rahoittivat mittavasti Ven\xc3\xa4j\xc3\xa4n rautatieverkoston rakentamista, mutta my\xc3\xb6s varustelua. Saksan ja Ven\xc3\xa4j\xc3\xa4n suhteet olivat l\xc3\xa4hteneet heikentym\xc3\xa4\xc3\xa4n Wilhelm II:n aikana, kun valtakunnankansleri Otto von Bismarck oli eronnut. Ven\xc3\xa4j\xc3\xa4 oli saanut Saksan sijaan Ranskasta ensin lainarahoittajan teollistumiselleen, sittemmin my\xc3\xb6s liittolaisen._NEWLINE_Yhdistyneen kuningaskunnan kanssa sovittiin etupiirit Persiassa, Afganistanissa, Tiibetiss\xc3\xa4. Ven\xc3\xa4j\xc3\xa4 sai pohjoiset alueet Persiasta ja Yhdistynyt kuningaskunta Persianlahden alueen etel\xc3\xa4ss\xc3\xa4. Tavoitteena oli est\xc3\xa4\xc3\xa4 Saksan vallan kasvu alueella._NEWLINE_Ensimm\xc3\xa4isess\xc3\xa4 maailmansodassa Ven\xc3\xa4j\xc3\xa4n v\xc3\xa4liaikaisen hallituksen oli siksi vaikea luopua Saksan ja It\xc3\xa4valta-Unkarin vastaisesta taistelusta, koska se oli Ranskalle tapa kevent\xc3\xa4\xc3\xa4 saksalaisten painetta Saksan kahden rintaman sodassa it\xc3\xa4rintamalla. Konkreettisia Ranskan auttamiseen pyrkineit\xc3\xa4 toimia olivat Brusilovin hy\xc3\xb6kk\xc3\xa4ys 1916 ja Kerenskin hy\xc3\xb6kk\xc3\xa4ys 1917. Ranskan, mutta my\xc3\xb6s Yhdistyneen kuningaskunnan sotilassuhde Ven\xc3\xa4j\xc3\xa4\xc3\xa4n Saksaa vastaan johti my\xc3\xb6hemmin my\xc3\xb6s Pohjois-Ven\xc3\xa4j\xc3\xa4n interventioon 1918.\n_START_SECTION_\nEntente ennen toista maailmansotaa\n_START_PARAGRAPH_\nEntente-valtiot Yhdistynyt kuningaskunta ja Ranska, erityisesti Ranska pyrkiv\xc3\xa4t patoamaan Saksan lis\xc3\xa4\xc3\xa4ntyv\xc3\xa4\xc3\xa4 vaikutusvaltaa. Ranska oli politiikassaan johdonmukaisempi, mutta heikompi, kun taas Yhdistynyt kuningaskunta pyrki my\xc3\xb6s ymm\xc3\xa4rt\xc3\xa4m\xc3\xa4\xc3\xa4n Versailles\xe2\x80\x99n rauhansopimusta v\xc3\xa4hitellen mit\xc3\xa4t\xc3\xb6iv\xc3\xa4n Saksan politiikkaa kielt\xc3\xa4ytym\xc3\xa4ll\xc3\xa4 vastatoimista ja kielt\xc3\xa4ytym\xc3\xa4ll\xc3\xa4 tukemasta Ranskaa sen suunnittelemissa vastatoimissa.\n_START_SECTION_\nPikku-entente\n_START_PARAGRAPH_\nSaksan kansallissosialistinen ty\xc3\xb6v\xc3\xa4enpuolueen noustua valtaan ja Espanjan sis\xc3\xa4llissodan alettua Ranskassa nousi vallalle kansanrintamapolitiikka, joka haki yhteytt\xc3\xa4 my\xc3\xb6s Neuvostoliittoon Saksan voiman patoamiseksi. Ranska ja Neuvostoliitto tekiv\xc3\xa4t T\xc5\xa1ekkoslovakian kanssa sen turvallisuuden takaavan sopimuksen 1936._NEWLINE_Entente muodosti Yhdistyneen kuningaskunnan ja Ranskan v\xc3\xa4lisen poliittisen yhteisty\xc3\xb6n ennen toista maailmansotaa.'